
До 
Министъра на земеделието, 
храните и горите

Министъра на околната среда и 
водите

 								12. 05. 2021 г.

ОТВОРЕНО ПИСМО
Относно: Вашето участие в защитата на пчелите от пестициди
 
Уважаеми господа министри,
Една от целите на Зелената сделка, предложена от Европейската комисия, е възстановяване на биологичното разнообразие и намаляване употребата и риска от пестициди с 50% до 2030 г. Всъщност, за първи път Европейската комисия признава, че пестицидите са основна причина за спада на биологичното разнообразие. Опрашителите и по-специално пчелите (медоносни пчели, свободни и земни пчели), които предоставят основни екосистемни услуги, намаляват в Европа, като някои видове вече са изчезнали.
[bookmark: _GoBack]За съжаление и въпреки че повечето политици твърдят, че искат да защитят пчелите и природата, фактите показват, че много държави-членки на ЕС и Европейската комисия продължават да подкрепят екоцида, генериран от пестициди, като по този начин противоречат на Европейската зелена сделка. В писмо от 2  април 2021 г., еврокомисарят С. Кириакидес ни информира, че твърде много държави-членки се противопоставят на забраната за използване на открито на три активни вещества на Продукти за растителна защита (ПРЗ), които са опасни за пчелите, а именно сулфоксафлор (регистриран у нас Клоузър 120 СК), бенфлуралин (регистриран у нас Неофлан 60 ВГ) и циперметрин (регистрирани у нас 11 ПРЗ: Афикар 100 ЕК, Белем 0,8 МГ, Ефциметрин 10 ЕК, Коломбо ПРО, Сигнал 300 ЕС, Тализма ЕК, Тализма УЛ, Циклон 10 ЕК, Циперфор 100 ЕК, Цитрин макс, Шерпа 100 ЕВ). Европейският орган за безопасност на храните (EFSA) идентифицира високи рискове за пчелите при използването на сулфоксафлор и циперметрин, докато за бенфлуралин - рисковете дори не могат да бъдат определени поради многобройните пропуски в досието за одобрение на продукта. Следователно тези три вещества не отговарят на критериите за одобрение на активни вещества съгласно член 4 от Регламента на ЕС (ЕС) № 1107/2009 за ПРЗ. Освен това изглежда, че в рамките на продължаващите дискусии относно изготвяните „Насоки за пчелите“, повечето държави-членки биха се съгласили относно негативното въздействие на пестицидите върху пчелите. Докато през 2013 г.  оценителите на риска от страните от ЕС считаха, че максимален праг на смъртност от въздействието на пестициди върху работните пчели в едно пчелно семейство е 7%, понастоящем мнозинството от държавите-членки приемат, че процентът е два пъти по-голям, като някои държави-членки дори считат, че смъртността вследствие на въздействието на пестицидите може да се допусне до 25% от работните пчели в пчелното семейство. Това води до неспазване на принципа на Регламент на ЕС (ЕС) № 1107/2009 за ПРЗ , според който одобряването на използването пестициди става единствено, ако те нямат негативно въздействие върху човешкото здраве и околната среда. Следователно одобряването на пестицидите е неприемливо!    
Всички тези дискусии се провеждат при затворени врата в Постоянния комитет по растенията, животните, храните и фуражите и липсва официална позиция, което е нарушаване на демократичните принципи. Считаме развитието на ситуацията за скандално: първо, през 2013 г. държави-членки отказват да подкрепят приемането на „Насоките за пчелите“; второ, въпреки че EFSA подчертава, че рискът от пестициди за пчелите е прекомерен, повечето държави-членки отказват да забранят веществата. Това отношение допринася за екоцида, пред който е изправено човечеството и ние, като европейски граждани се срамуваме от този недемократичен процес!
Като  членове на Европейската гражданска инициатива „Спасете пчелите и фермерите“ , бихме искали Вашето потвърждение, че  България ще подкрепи забраната за използване на сулфоксафлор, циперметрин и бенфлуралин едновременно. Също така Ви молим да подкрепите изискването за постигане на максимален праг на намаляване на размера на пчелното семейство при експозиция с пестициди от 7% или по-малко.
Обръщаме се към Вас и с молба да ни предоставите информация относно официалната позиция на България  относно одобрението/неодобрението/забраната за използване на сулфоксафлор, бенфлуралин и циперметрин. Молим да ни предоставите и информация какъв процент от намаляването на размера на популацията при експозиция с пестициди е подкрепен от България на заседанието на Постоянния комитет по растенията, животните, храните и фуражите от 24/25 март и каква ще бъде позицията на България за заседанието на Комитета на 19/20 май.
Предварително  Ви благодарим за съдействието.
С уважение,

	Сдружение за териториален и екологичен просперитет
За контакти: Step_ngo@abv.bg; +359 898 56 36 47

	[image: ]
	Фондация „Златен мед“
За контакти: elbadd@dir.bg, +359 888 358 650

	
	Обединен български пчеларски съюз
mvmmiva@abv.bg, +359 898 641 613

	Сдружение за биологично пчеларство

	
	Общинско пчеларско сдружение „Акация“ Пловдив
lubo_formula@abv.bg, +359 878 333 436

	
	Пчеларско сдружение „Пчела гр. Елена“
ipsel@abv.bg, +359 887 041 992

	
	Областен пчеларски съвет В. Търново
todor_in@dir.bg, +359 887 524 807

	
	Национална асоциация на учените пчелари
iliatsonev@abv.bg, +359 895 064 012

	
	„Пчела и кошер“, вестник на всички пчелари в България
bee_hive@abv.bg, +359 885 111 698

	Проф. Оля Караджова
	Институт по почвознание, агроекология и защита на растенията
За контакти : oliakaradjova@abv.bg; +359 887 944 766

	Борис Иванов – земеделски производител и пчелар
	За контакти:  borivs@gmail.com;  +359 885 706 468

